Dioscorides Vindobonensis
Dioscorides Vindobonensis seu Codex Vindobonensis med. Gr. 1 est liber manuscriptus feminae nobili Aniciae Iulianae anno circiter 512 oblatus, textum recensionis alphabeticae operis Dioscoridis De materia medica, cum glossis multilinguibus, iuxta imagines herbarum aliorumque medicamentorum curiosas et pulchras. Subiunguntur fragmenta aliqua operis Crateuae medici. Hic liber olim Constantinopoli a Moyse Hamone medico Suleimani Magnifici possessus, ibi anno fere 1562 ab Augerio Gislenio Busbequio admiratus, mox anno 1569 ab imperatore Maximiliano II emptus, ab eo anno in Bibliotheca Imperatoria Vindobonae servatus est. Anno 1997 ad tablam memoria mundi a UNESCO regestus est. De quo libro Busbequius sic scripsit: Unum reliqui Constantinopoli decrepitae vetustatis, totum descriptum litera maiuscula, Dioscoridem cum depictis plantarum figuris, in quo sunt paucula quaedam, ni fallor, Cratevae, et libellus de avibus. Is est penes Iudaeum Hamonis, dum viveret Suleimanni medici, filium, quem ego emptum cupivissem, sed me deterruit pretium. Nam centum ducatis indicabatur, summa Caesarei, non mei marsupii. Ego instare non desinam, donec Caesarem impulero, ut tam praeclarum auctorem ex illa servitute redimat. Est vetustatis iniuria pessime habitus, ita extrinsecus a vermibus corrosus, ut in via repertum vix aliquis curet tollere. (Augerius Gislenius Busbequius, Legationis Turcicae epistolae IV pp. 391-392 editionis 1633)